IVL ร่วง 6% วิตกกำไรไตรมาส 4/61 ลดฮวบ 77% เซ่นปริมาณขาย-มาร์จิ้นหดตัว
IVL ร่วง6% วิตกกำไรไตรมาส 4/61 ลดฮวบ 77% เซ่นปริมาณขาย-มาร์จิ้นหดตัว ล่าสุด ณ เวลา 10.19 น. อยู่ที่ระดับ 50.25 บาท ลบ 3.25 บาท หรือ 6.07% สูงสุดที่ระดับ 52.75 บาท ต่ำสุดที่ระดับ 50.25 บาท ด้วยมูลค่าการซื้อขาย 662.84 ล้านบาท
14 ม.ค. 2562

ผู้สื่อข่าวรายงานว่า ราคาหุ้น บริษัท อินโดรามา เวนเจอร์ส จำกัด (มหาชน) หรือ IVL ณ เวลา 10.19 น. อยู่ที่ระดับ 50.25 บาท ลบ 3.25 บาท หรือ 6.07% สูงสุดที่ระดับ 52.75 บาท ต่ำสุดที่ระดับ 50.25 บาท ด้วยมูลค่าการซื้อขาย 662.84 ล้านบาท

ด้านบล.เมย์แบงก์ กิมเอ็ง (ประเทศไทย) ระบุในบทวิเคราะห์ฯ ว่า ผลประกอบการงวดไตรมาส 4/61 ที่คาดชะลอตัวจากไตรมาสก่อนหน้าอาจกดดันหุ้น IVL ในระยะสั้น โดยคาดกำไรสุทธิไตรมาส 4/61 เท่ากับ 2,283 ล้านบาท (ลดลง 77.2% จากปีก่อน, ลดลง 77.3% จากไตรมาสก่อน) ผลประกอบการอ่อนตัวจากผลกระทบขาดทุนสต๊อก และกำไรจากการดำเนินงานชะลอตัวจากปริมาณขายและมาร์จิ้นที่ลดลง โดยประเมินขาดทุนสต๊อก 1,965 ล้านบาท ลดลงจาก +2,193 ล้านบาท ในไตรมาส 3/61
ทั้งนี้ หากไม่รวมผลจากสต๊อกและรายการพิเศษ คาดกำไรจากการดำเนินงานเท่ากับ 3,934 ล้านบาท ลดลง 51.9% จากไตรมาสก่อน (เพิ่มขึ้น 18.5% จากไตรมาสก่อน) ผลประกอบการปกติลดลงจากไตรมาสก่อน กดดันจากส่วนต่างราคาผลิตภัณฑ์ PTA และ PET ในเอเชียที่ลดลงแรง รวมถึงส่วนต่างราคา PET ในฝั่งตะวันตกลดลงเช่นกัน
โดยประเมิน Core EBITDA/ton เท่ากับ 111 เหรียญต่อตัน ลดลง 26.1% จากไตรมาสก่อน นอกจากนั้นในส่วนของปริมาณขายคาดลดลง 1.5% จากไตรมาสก่อน เป็น 2.7 ล้านตัน ลดลงจากการชะลอตัวตามปัจจัยฤดูกาล เมื่อรวมผลจากขาดทุนสต๊อก โดยคาด ENITDA/ton เท่ากับ 89 เหรียญต่อตัน ลดลง 49.2% จากไตรมาสก่อน
อย่างไรก็ตาม หากรวมกำไรอัตราแลกเปลี่ยนเงินตรา (FX) เข้าในประมาณการทำให้กำไรสุทธิปี 2561 ขึ้น 4.9% เป็น 26,359 ล้านบาท เชิงปัจจัยพื้นฐาน แนะนำ “ซื้อ”หุ้น IVL ราคาเป้าหมายใหม่ อ้างอิง PBV เฉลี่ย +1SD ที่ 2.1 เท่า อยู่ที่ 67 บาท ลดลงจากเดิมที่ 72 บาท (PBV 2.3 เท่า) สอดคล้องกับอุตสาหกรรมน้ำมันขั้นปลายที่ซื้อขายด้วย Valuation ลดลง ในช่วงที่ผ่านมา
ส่วนในเชิงกลยุทธ์จึงอาจพิจารณา “ทยอยสะสม” เพื่อรอการฟื้นตัวของผลประกอบการในไตรมาส 1/62  จากปริมาณขายและมาร์จิ้นที่เพิ่มขึ้น ก่อนเข้าสู่ High Season ในช่วงกลางปี